# Gumersindo Lafuente

Gumersindo Lafuente (Madrid, 30 d'agost de 1957) és un periodista espanyol. Precursor del periodisme digital de parla hispana, ha liderat diversos projectes d'informació en línia en castellà.

## Història

Va iniciar la seva carrera professional en el desaparegut diari Ya (1977-1986), posteriorment va treballar a El País, com a cap de secció del suplement de diumenge i d'El País Setmanal (1986-1995) i entre 1995 i 2000 a El Mundo. Entre 2000 i 2006 va dirigir Elmundo.es.
La seva sortida d'Elmundo.es va estar envoltada de polèmica. Arran dels atemptats de l'11 de març de 2004 es va produir una divergència editorial entre la direcció d'El Mundo en la seva versió escrita, dirigit per Pedro J. Ramírez i la versió en línia, dirigida per Gumersindo Lafuente. El primer defensava la teoria de l'atemptat realitzat per ETA, mentre que Elmundo.es va descartar aquesta hipòtesi des del primer moment. Aquest enfrontament editorial entre els dos suports del mateix mitjà va acabar amb la destitució com a director d'Elmundo.es de Gumersindo Lafuente el juliol de 2006.
Entre 2007 i 2009 va fundar i va dirigir Soitu, que va rebre dos premis de l'Online News Association. Des de 2010 i fins a 2012 va ser el responsable del canvi digital d'El País, al qual va arribar amb l'objectiu de millorar l'abast del mitjà en el seu format en línia. El gener de 2012, Elpais.com va aconseguir superar Elmundo.es. El setembre de 2012 Lafuente va abandonar el projecte d'Elpais.com per aparents discrepàncies amb l'estratègia digital del grup Prisa al qual pertany el diari. Gumersindo Lafuente és director i patró fundador de la Fundació porCausa de recerca i periodisme contra la pobresa.
És mestre de la Fundació Gabriel García Márquez per al Nou Periodisme Iberoamericà i membre de la Xarxa Iberoamericana de Periodisme Cultural. També forma part del consell de redacció de la revista Cuadernos de Periodistas, de l'Associació de la Premsa de Madrid. És un orador freqüent en xerrades i tallers en universitats espanyoles i d'Amèrica Llatina i congressos internacionals sobre periodisme digital.

## Premis i reconeixements

La seva tasca com a director d'elmundo.es va ser premiada el 2002 pel Club Internacional de Premsa i el 2008 va rebre el premi José Manuel Porquet.

## Referències

* ↑ 19-07-2006.
* ↑ 5 de octubre de 2009 La ONA premia por segundo año consecutivo a soitu.es http://www.soitu.es/soitu/2009/10/04/actualidad/1254655208_032743.html
* ↑ 26 jul. 2012 El País líder mundial de la información en español por sexto mes consecutivo -ElPais-Sociedad http://sociedad.elpais.com/sociedad/2012/07/26/actualidad/1343286162_113561.html
* ↑ 4 sept 2012 Gumersindo Lafuente deja ElPais.com - Lavanguardia. http://www.lavanguardia.com/comunicacion/20120904/54344705942/gumersindo-lafuente-deja-elpais-com.html
* ↑ Gumersindo Lafuente en la Fundación porCausa. http://porcausa.org/equipo/ Arxivat 2016-08-06 a Wayback Machine.
* ↑ El Club Internacional de Prensa premia a Gumersindo Lafuente
* ↑ Gumersindo Lafuente recibe el premio José Manuel Porquet http://www.soitu.es/participacion/2008/03/12/u/soitu_1205338640.html

## Enllaços externs

* Perfil de Sindo Lafuente de el Congreso IRedes
* Por primera vez en la historia las audiencias controlan a los periodistas- JotDown Cultural Magazine- septiembre 2012